“Ésōá a ngábɔ̄ bía m̀bəgə adǐd, asú tē, bɔ̌ naa m̀bə̂ esíé ésōá ai ádīd ḿbəgə ésōá á ngākág bíā ó bɔ̄ bía evə́və̄ə̄s, éyɔ̌ŋ te bǐ zu wa syé.” Nyé ai bɔ́ nâ: “Kəlán á táŋ məlú mə́lɛ́, eyɔ̌ŋ te mǐ dúgán mə sɔ́ yēn.” Ńdɔ bod bə́ ngáman kə. 6Ńdɔ ǹkúkúmá Roboam a ngánɔŋ mələ́bə́gá ábə míńnōm mí bǒd yā mí ngábə́ kadəgə lə́b ésīá wōē Salomóŋ hála a tála, nyé nâ: “Myǎlə̄b mā nâ mə́ yālán é bod bá yá ?” 7Bɔ́ ai nyé nâ: “Ngə́ wabɔ m̀bɔ bisíé ē bod bá ámōs nyū, o wógó bɔ̄, ó kɔ́bɔ́ bɔ m̀bəmbə ǹkɔ́bɔ ábōg wāvə́ bɔ ngalaná, bâyi vəŋǎn bəbɔ bísíé bóe kɔ́m ésə.”[1] 8Hədá ńdɔ a ngábyandi mə́lə́bə́gá bə́nyiá bodo bə́ ngávə́ nyē ǎ nganɔŋ fəg ábə bəndómán yā bə́ ngánáŋ ai nyé bə́ tɔ̄á fə biyɔŋ bíé. 9Nyé ai bɔ́ nâ: “Dzé myālə̄b mā nə́ bǐ yālán é bod bá ḿból bə́ dzɔ́ ai ma nâ: “Ḿbəgə̌ yā ésōá á ngāvə́ bíā bɔ̌ bíā wɔ́ evə́və̄ə̄s.” 10Ńdɔ bə́ndómán bə́ ngánáŋ ai nyé éyɔŋ bə́ ngádzó ai nyé nâ: “Ná ńgɔ wǎyi kɔ́bɔ ai é bǒd yā bə́ ngádzó ai wa nâ: “Ésōá á ngābɔ̄ bía m̀bəgə adǐd, waa bɔ̌ bíā wá evə́və̄ə̄s”; ó yālán bɔ́ nâ: “Ngas onyǔ dzáma é nə afǐb e lodo mim̀bîg mí mvús mí tāra; 11a tádigi anə́ ánā, ḿból tārá á ngākág mína m̀bəgə ó tɔ̄á ádǐd, ńdɔ mə makogolo mína wā; tará wáma a ngábə́ á yīdī mínā ai zəzə mińkás, mə mayi mína yíd ai miǹkás bikie.” 12Á mvús məlú mə́lɛ́, ńdɔ̄ hḿ Yéroboam ai bod bə́sə̄ bə́ ngázū ábə̄ Roboam anə́ ḿból ńkūkúmá á ngādzó naa: “Badə́gân zu ábə ma á mvús məlú mə́lɛ̄.”